空相僧舍書事
作者：程俱
朝代：宋

paragraphs: 午景入疏竹，堂陰筠粉香。
疏簾撲空翠，無風自微凉。
棋聲破禪寂，日轉幡影長。
霏煙觸垂瓜，泛乳搜枯膓。
投局起尋勝，徘徊雨花堂。
巢蓮見靈龜，信有千歲祥。
徐觀乃跛鼈，圉圉循菰蒋。
笑罷得歎息，是非可兼忘。
却坐對談麈，冰松想千章。
斯須二三子，矯若驚鴻翔。
府中有料理，不作功曹狂。